Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Isaie
Cjapitul 2
il libri dal emanuel
PRIME PART
Sion cûr religjôs dal mont
2 1 Vision ch’al à vude Isaie, fi di Amos, sun Gjude e sun Gjerusalem.
2 Al sucedarà che tai timps a vignî
la mont de cjase dal Signôr
e sarà stabilide su la spice des monts
e si alçarà sù parsore dai cuei.
Ducj i forescj a coraran di jê,
3 e a vignaran un grum di popui disint:
“Vignît, anìn su la mont dal Signôr,
tal templi dal Diu di Jacop,
par che nus insegni lis sôs stradis
e ch’o podìn lâ indenant pai siei trois”.
Parcè che di Sion e vignarà fûr la leç
e di Gjerusalem la peraule dal Signôr.
4 Lui al sarà judiç tra i forescj
e al decidarà di une vore di popui.
A mudaran lis lôr spadis in sapis
e lis lôr lancis in falcets;
une gjernazie no alçarà la spade cuintri di un’altre
e no praticaran plui la vuere.
5 Cjase di Jacop, vignît,
anìn indenant te lûs dal Signôr!
Il grant judizi di Diu
6 Propit, tu âs butât di bande il to popul,
la cjase di Jacop,
parcè che a son fodrâts di induvinins
e di strolics sul stamp dai filisteus
e a trafichin cui forescj .
7 La sô tiere e je incolme di aur e di arint,
i siei tesaurs no àn limit;
la sô tiere e je incolme di cjavai
e no si rive adore di contâ i siei cjars;
8 la sô tiere e je incolme di idui.
Si plein denant de vore des lôr mans,
denant di ce ch’a àn fat i lôr dêts.
9 Il mortâl al sarà sbassât,
l’om al sarà umiliât;
no sta perdonâur!
10 Jentre tes cretis,
platiti tal pulvin,
denant dal terôr dal Signôr,
e denant dal sflandôr de sô maiestât.
11 I supierbeôs fra i mortâi a saran umiliâts,
la rogance dai oms e sarà sbassade;
dome il Signôr al sarà puartât in alt
in chê dì.
12 Parcè che il Signôr des schiriis al à une zornade
cuintri dut ce ch’al è alterât e supierbeôs,
cuintri dut ce ch’al è masse alçât par umiliâlu,
13 cuintri ducj i cedris dal Liban alts e impilâts,
cuintri ducj i rôi dal Basan,
14 cuintri dutis lis monts supierbeosis,
cuintri dutis lis culinis plui altis,
15 cuintri dutis lis toressis altis,
cuintri ducj i mûrs rinfuarçâts,
16 cuintri dutis lis nâfs di Tarsis,
cuintri dutis lis barcjis di lusso.
17 E sarà sbassade la rogance dai mortâi
e umiliade la supierbie dai oms;
dome il Signôr al sarà puartât in alt
in chê dì.
18 I idui a saran svinidrîts dal dut.
19 A jentraran tai forans des cretis
e tai landris de tiere,
denant dal terôr dal Signôr,
e denant de glorie de sô maiestât
cuant che si jevarà sù par fâ trimâ la tiere.
20 In chê dì i oms a butaran
i lôr idui d’aur e i lôr idui d’arint,
che si vevin fats par adorâju,
a lis surîs e ai gnotui,
21 cuant che a jentraran tai forans des cretis
e tai slambris dai clapons,
denant dal terôr dal Signôr,
e denant dal sflandôr de sô maiestât,
cuant che si jevarà sù a scjassâ la tiere.
22 Finîle di stâ fidâts sul om,
ch’al à tes sôs narilis dome une soflade,
parcè che cetant puedial valê?
Notis:
- 2,1 - Cheste sentence su Gjerusalem cûr dal monoteisim jahvistic si cjatile in Mi 4,1-3.
- 2,4 - La pâs universâl si pò vêle dome se ducj i popui a acetin Diu e lis leçs dal so ream.
- 2,6 - La divinazion e jere improibide in Israel, ancje se sot vie le praticavin instès (Es 22,17; Lv 19,31).
- 2,12 - La “zornade dal Signôr” e je tipiche de teologjie dai profetis. Si trate di une manifestazion straordenarie di Diu, ch’al fruce dut, tacant dai spiei de supierbie dal om e salvant dome un rest pintût e ben disponût.
- 2,16 - Nâfs di Tarsis. Salacor si trate di Tartes in Spagne. Si vûl dâ la idee di un lûc lontan lontan, là che si pò lâ dome cu lis grandis nâfs. A tornin fûr di altris bandis.
- 2,20 - Diu ur fasarà vignî tante pôre ai oms che a spessearan a butâ di bande la idolatrie.
- 2,22 - Al mancje tai LXX. Stant ch’al è fûr di contest, al podarès jessi un coment o “glosse” sapienziâl.
fur_Latn fur_Latn fur_Latn cat_Latn fur_Latn ast_Latn lit_Latn fur_Latn lus_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn mlt_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn